Pikku Marian jäähyväiset suvelle
Jää hyvästi, mun metsäni,
 Nyt kanssa pienten lintuisi!
 Ja laaksot armaat, vihannat,
 Myös honkapuiset kukkulat.
 Jää hyvästi, jää hyvästi!

 Jää hyvästi, mun lähteeni,
 Sä ynnä kirkas pintasi!
 Sun rantas, nurmes suloiset
 Ja ulpukkasi pienoiset.
 Jää hyvästi, jää hyvästi!

 Jää, paimeneni, hyvästi,
 Niin myös sun sulotorvesi!
 Ja lehmäin kelloin tiukunta,
 Ja puussa käen kukunta.
 Jää hyvästi, jää hyvästi!

 Jää, aamurusko, hyvästi,
 Jää, armas suvi-iltani!
 Ja kaikki leikkikumppanit,
 Myös leppäkertut kaunihit.
 Jää hyvästi, jää hyvästi!

 Kun työssä talven olla saan,
 Ma sua muistan ainiaan;
 Mun suveni, sä suloinen,
 Sä mua muista samaten!
 Oi, terve taas, oi terve taas!

Minna Krohn
Runot